《题稚川山水》
元代·丁复

江光如空山在天，好风佳日散晴烟。绿阴成盖厓树连，野桥杨晴亦娟娟。

担簦之子何促速，况有荷杖当我前。茅堂独坐岂待客，或者傲兀忘流年。

又疑浣花溪上叟，索句未得掩两肘。对树不语胡为然，将非得诗不得酒。

好客不来两何有，耐可有酒有客无诗篇。出门谅不可，天地乌用我。

乃不使之老为农，耕种南山田。陶公秫熟五十亩，往往为酒愁无钱。

不如两渔翁，静钓春江船。有时掣得十尺鱼，紫鳞耀日锦色鲜。

卖鱼买酒自可醉，仰歌明月披蓑眠。金陵美酒斗十千，老客抱瓮双桧边，长日渴吻流无涎。

六代江山眼中好，六帝池台没荒草。五锦骢，嘶满道，归来辄向蓬莱岛。

蓬莱岛，海上仙，凝波倒影发正玄。百年未信人能老，大笑长呼罗稚川。

作者简介：元台州天台人，字仲容。仁宗延祐初游京师。被荐，不仕，放情诗酒。晚年侨居金陵。其诗自然俊逸，不事雕琢。有《桧亭集》。